સિક્કિમમાં પેકયોંગ એરપોર્ટનું ઉદ‌્ઘાટન કરતાં માનનીય વડાપ્રધાન નરેન્દ્ર મોદીએ એવું કહ્યું કે ‘આઝાદીથી વર્ષ ૨૦૧૪ સુધીમાં દેશને ૬૫ એરપોર્ટ મળ્યા. એનો મતલબ એ થયો કે દર વર્ષે સરેરાશ એક એરપોર્ટ દેશમાં બન્યું, પણ જ્યારથી અમે સત્તા પર આવ્યા છીએ ત્યારથી દર વર્ષે નવ એરપોર્ટ દેશને આપ્યા છે.' હવે દેશના સર્વોચ્ચ નેતા મંચ ઉપરથી જાહેર જનતાને આવું કંઈક કહે એટલે પહેલા તો માની જ લેવું પડે, પણ એવિયેશન ઇન્ડસ્ટ્રી સાથે સંકળાયેલા લોકોને આ વાત ગળે ન ઉતરી અને તેમણે સત્તાવાર આંકડા પર નજર કરી તો ખ્યાલ આવ્યો કે વિકાસ પુરુષની પ્રતિભા ધરાવતાં આપણા માનનીય વડાપ્રધાને તો ‘ટાઢા પોરનું ગપ્પું' માર્યું છે. વડાપ્રધાનનું આવું ગપ્પુ ચકાસવા માટે તાત્કાલિક સિવિલ એવિયેશનના અહેવાલને તપાસવામાં આવ્યો તો ખબર પડી કે વર્ષ ૨૦૧૭-૧૮ની સ્થિતિએ એરપોર્ટ ઓથોરિટી ઓફ ઇન્ડિયા પાસે હાલ કુલ ૧૨૯ એરપોર્ટ છે, જેમાં ૨૩ ઇન્ટરનેશનલ, ૭૮ ડોમેસ્ટિક, આઠ કસ્ટમ્સના અને ૨૦ એરપોર્ટ એવા છે જે ડિફેન્સના કબજામાં છે, પણ તેને સિવિલિયન્સના ઉપયોગમાં લેવાય છે. ૧૨૯ એરપોર્ટમાંથી કુલ ૧૦૧ એરપોર્ટ ઓપરેશનલ છે અને બાકીના નોન-ઓપરેશનલ છે એવું સરકારે ૧૯ જુલાઈ ૨૦૧૮ અને આઠમી ઓગસ્ટ ૨૦૧૮ના રોજ લોકસભામાં પણ કહ્યું છે, જે તેના રેકોર્ડ પર છે..